L’Ajuntament de Carcaixent s’adhereix a la campanya “L’hora del planeta” per lluitar contra el canvi climàtic
23 de març de 2018

Carcaixent

L’Ajuntament de Carcaixent s’ha adherit a la campanya L’Hora del Planeta, una iniciativa internacional promoguda pel World Wild Fund of Nature (WWF) que se celebrarà el dissabte 24 de març arreu del món. Durant una hora (de 20.30 h a 21.30 h), s’apagaran els llums de la Plaça Major amb l’objectiu de conscienciar la ciutadania sobre la necessitat de prendre mesures contra l’escalfament global i la contaminació atmosfèrica, així com estalviar energia i disminuir la contaminació lumínica.

Amb esta adhesió, Carcaixent es converteix en una de les 7.000 ciutats del món que donen suport global a la lluita contra el canvi climàtic. Segons la regidora de Medi Ambient, Paula Lozano, es tracta “d’una acció simbòlica, però que manifesta la voluntat i el compromís de l’Ajuntament de Carcaixent amb el planeta, propòsit que ja s’està portant a la pràctica amb mesures com la substitució de la lluminària tradicional per fonts més sostenibles”, ha explicat.

La regidora també ha volgut animar la ciutadania a sumar-se de forma particular a L’Hora del Planeta apagant els llums i els aparells elèctrics de les seues cases demà de vesprada. A més, també ha recordat la importància de mantenir este compromís la resta de l’any, amb la incorporació d'hàbits d’estalvi energètic en el dia a dia o l’adquisició de bombetes i electrodomèstics més eficients energèticament.